4 Jesu le ene o ne a tlhaolwa. Fa Filipo a ne a raya Nathanaele a re o bone Mesia, Nathanaele o ne a re: “A go ka tswa sengwe se se molemo mo Nasaretha?” (Joh. 1:46) Go bonala Nathanaele a ne a itse ka boporofeti jo bo mo go Mika 5:2 mme o ne a tsaya gore Nasaretha ke motse wa maemo a a kwa tlase thata gore Mesia a ka tsholelwa kwa go one. Gape Bajudea ba ba neng ba itseela kwa godimo, ba ne ba sa rate Jesu ka gonne e ne e le Mogalalea. (Joh. 7:52) Bajudea ba ne ba tseela Bagalalea kwa tlase. Bajuda ba bangwe ba ne ba bitsa Jesu ba re ke Mosamarea. (Joh. 8:48) Basamarea ba ne ba tswa mo setšhabeng se sengwe mme bodumedi jwa bone bo ne bo sa tshwane le jwa Bajuda. Bajudea le Bagalalea ba ne ba sa tlotle Basamarea e bile ba sa ikamanye le bone.—Joh. 4:9.